1. L-aħħar żviluppi fil-Gwatemala relatati ma' emendi proposti għal atti leġislattivi importanti kif ukoll in-nuqqas ta' konformità mal-impenji internazzjonali qed iżidu t-tensjoni dwar l-istat tad-dritt u s-separazzjoni tas-setgħat fil-pajjiż. 2. L-adozzjoni tal-emendi li qed jiġu diskussi għal-Liġi dwar ir-Rikonċiljazzjoni Nazzjonali tirriżulta f'amnestija immedjata għall-awturi ta' ksur gravi tad-drittijiet tal-bniedem matul il-gwerra ċivili, inkluż reati kontra l-umanità u l-ġenoċidju, u r-riżultat ikun l-istess għal emendi oħra fil-Kodiċi Kriminali li huma wkoll proposti fil-Kungress. L-emendi proposti għal-liġi li tirregola l-Organizzazzjonijiet mhux Governattivi jimpedixxu l-ħidma tagħhom u jillimitaw l-attivitajiet tad-difensuri tad-drittijiet tal-bniedem. 3. L-UE tassoċja ruħha mad-dikjarazzjonijiet ta' tħassib maħruġa dwar dawn il-kwistjonijiet mill-grupp ta' koordinazzjoni tad-donaturi internazzjonali (G13) fil-Gwatemala u mill-Kummissarju Għoli tan-NU għad-Drittijiet tal-Bniedem. 4. F'dan il-kuntest, l-UE tesprimi wkoll inkwiet dwar in-numru li qed jiżdied ta' attakki u qtil ta' Difensuri tad-Drittijiet tal-Bniedem matul is-sena li għaddiet skont il-Kummissarju Għoli tan-NU għad-Drittijiet tal-Bniedem. 5. L-UE tafferma mill-ġdid il-pożizzjoni tagħha, li diġà ġiet espressa fil-11 ta' Jannar 2019, li d-dikjarazzjoni unilaterali tal-President tal-Gwatemala li jintemm il-Ftehim tal-2006 man-NU li jistabbilixxi l-Kummissjoni Internazzjonali Kontra l-Impunità fil-Gwatemala (CICIG) tmur kontra l-obbligi legali lejn in-NU u timmina l-kooperazzjoni pprovduta mid-donaturi internazzjonali, fosthom l-UE u l-istati membri tal-UE, li ilhom jappoġġaw lill-Gwatemala fil-ġlieda kontra l-impunità u l-korruzzjoni għal aktar minn għaxar snin. 6. L-UE ttenni r-rieda tagħha li tkompli tappoġġa lill-istituzzjonijiet tal-Gwatemala u lill-poplu tal-Gwatemala fil-ġlieda kontinwa tagħhom kontra l-korruzzjoni u l-impunità. Nappellaw lill-gvern tal-Gwatemala biex jippromwovi l-prinċipji demokratiċi fundamentali u jirrispetta d-drittijiet tal-bniedem u l-indipendenza tal-qorti kostituzzjonali tal-pajjiż. L-UE ser tkompli tissorvelja s-sitwazzjoni mill-qrib u tinsab lesta biex tappoġġa u, jekk ikun xieraq, tieħu azzjoni ulterjuri favur it-tisħiħ tad-demokrazija fil-Gwatemala. Il-Pajjiżi Kandidati l-Maċedonja ta' Fuq*, il-Montenegro* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll ir-Repubblika tal-Moldova u l-Armenja, jallinjaw ruħhom ma' din id-dikjarazzjoni. * - Il-Maċedonja ta' Fuq, il-Montenegro u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.